Εγκρίθηκε πακέτο 100 δισεκατομμυρίων για την ενίσχυση της Αμερικανικής οικονομίας - 2001-10-25
Η Μπάγιερ θα πουλήσει Σίπρο στην αμερικανική κυβέρνηση - Εισαγωγές από το εξωτερικό βλάπτουν τις Αμερικανικές εταιρίες χάλυβος - Στο Κα
Eγκρίθηκε πακέτο 100 δισεκατομμυρίων για την ενίσχυση της Αμερικανικής οικονομίας Η αμερικανική Βουλή των Αντιπροσώπων ενέκρινε, με ελάχιστη διαφορά ψήφων, πακέτο ύψους 100 δισεκατομμυρίων δολαρίων με στόχο την ενίσχυση της φθίνουσας οικονομίας της χώρας. Το μέτρο, που υποστηριζόταν έντονα από τους ρεπουμπλικάνους και εγκρίθηκε με 216 ψήφους έναντι 214 κατά περιλαμβάνει μεταξύ άλλων φορολογικά κίνητρα τόσο για τις επιχειρήσεις όσο και για τους εργαζομένους . Όμως δημοκρατικοί βουλευτές υποστηρίζουν πως ευνοεί τις μεγάλες εταιρείες και ότι περιέχει ελάχιστες προβλέψεις για την ανακούφιση των εργαζομένων, οι οποίοι υφίστανται κυρίως τις συνέπειες της τωρινής οικονομικής δυσπραγίας. Το πακέτο θα πρέπει τώρα να εγκριθεί και από τη γερουσία, όπου αντίθετα με τη Βουλή των Αντιπροσώπων, πλειοψηφούν οι δημοκρατικοί. Στις αρχές του χρόνου φέτος το κονγκρέσσο ενέκρινε σχέδιο φορολογικών περικοπών ύψους 35 τρισεκατομμυρίων δολαρίων που είχε προταθεί από τον πρόεδρο Μπους. Η Μπάγιερ θα πουλήσει Σίπρο στην αμερικανική κυβέρνηση. Η γερμανική εταιρεία Μπάγιερ συμφώνησε πουλήσει στην αμερικανική κυβέρνηση γρήγορα και σε μειωμένη τιμή, 100 εκατομμύρια ταμπλέτες Σίπρο. Η Ουάσινγκτον έπεισε τη Μπάγιερ να της πουλήσει το αντιβιοτικό, που καταπολεμεί τον άνθρακα, για 95 σεντς την ταμπλέτα, αντί για ένα δολάριο και 77 σεντς που ζητούσε η εταιρεία. Η ποσότητα του αντιβιοτικού που αγοράζεται είναι αρκετή για να χορηγηθεί, αν παραστεί ανάγκη, σε 12 εκατομμύρια άτομα που έχουν εκτεθεί σε άνθρακα. Η Μπάγιερ λεει πως τα 100 εκατομμύρια ταμπλέτες θα παραδοθούν μέχρι το τέλος του χρόνου. Βάσει της συμφωνίας οι Ηνωμένες Πολιτείες θα αγοράσουν από τη Μπάγιερ μέχρι και 300 εκατομμύρια ταμπλέτες σίπρο για 95 σεντς την ταμπλέτα. Τις τελευταίες εβδομάδες έχουν πεθάνει τρεις άνθρωποι στην Αμερική από άνθρακα, από τους οποίους οι δύο ήταν ταχυδρομικοί υπάλληλοι. Ίχνη του βακτηριδίου έχουν εντοπισθεί σε διάφορες περιοχές ενώ έχουν ανακαλυφθεί τουλάχιστον τρία γράμματα που περιείχαν τη δυνητικά θανατηφόρα σκόνη. Εισαγωγές από το εξωτερικό βλάπτουν τις Αμερικανικές εταιρίες χάλυβος. Επιτροπή της αμερικανικής κυβέρνησης δηλώνει ότι οι αμερικανικές εταιρείες χάλυβος βλάπτονται από επιδοτούμενες εισαγωγές και ίσως χρειαστεί να προστατευτούν. Η επιτροπή, που είναι αρμόδια για θέματα διεθνούς εμπορίου, είπε τη Δευτέρα ότι το ογδόντα τοις εκατό των προϊόντων χάλυβα που παράγονται στις Ηνωμένες Πολιτείες έχουν υποστεί σοβαρή ζημιά εξ αιτίας της εισαγωγής χαλυβουργικών προϊόντων από το εξωτερικό. Η επιτροπή θα διεξαγάγει ακροάσεις για να δει τι μπορεί να γίνει και θα στείλει τις συστάσεις της στον πρόεδρο Μπους. Μεταξύ των πιθανών λύσεων είναι η επιβολή μεγαλύτερων δασμών, ή ποσοστώσεων, ή ένα συνδυασμό και των δύο. Οι περισσότερες εισαγωγές χαλυβουργικών προϊόντων στις Ηνωμένες Πολιτείες γίνονται από τη Βραζιλία, την Ιαπωνία, τη Ρωσία, τη Νότια Κορέα και την Κίνα. Ξένα χαλυβουργεία λένε πως οι αμερικανικές χαλυβουργικές εταιρείες δημιούργησαν μόνες τους τα προβλήματα που αντιμετωπίζουν γιατί αφ ενός έχουν υπερπαραγωγή και αφ ετέρου δεν έχουν εκσυγχρονιστεί. Αναμένεται πως ο πρόεδρος Μπους θα αποφασίσει σε σχέση με το θέμα των εισαγωγών χάλυβα τον ερχόμενο Φεβρουάριο. Στο Κατάρ, η επόμενη σύνοδος του Παγκόσμιου Οργανισμού Εμπορίου. Αξιωματούχοι του Παγκόσμιου Οργανισμού Εμπορίου δηλώνουν πως η επόμενη σύνοδος του Οργανισμού θα γίνει σύμφωνα με το πρόγραμμα στο Κατάρ τον επόμενο μήνα παρόλες τις ανησυχίες για τις αμερικανικές επιθέσεις στο Αφγανιστάν. Ο γενικός Διευθυντής του Οργανισμού, Μάϊκ Μούρ, δήλωσε σε δημοσιογράφους στις αρχές αυτής της εβδομάδα πως είναι πεπεισμένος πως το Κατάρ θα μπορέσει να φιλοξενήσει τη διήμερη σύνοδο. Είπε, επίσης, πως ελπίζει ότι οι ανησυχίες για θέματα ασφάλεια δεν θα επηρεάσουν δυσμενώς τη συμμετοχή. Οι αρμόδιοι του Παγκόσμιου Οργανισμού Εμπορίου εξέταζαν την πιθανότητα να διεξαχθεί η σύνοδος στη Σιγκαπούρη λόγω της έντασης που έχει δημιουργηθεί σε ορισμένες μουσουλμανικές χώρες μετά από τις υπό αμερικανική ηγεσία επιθέσεις στο Αφγανιστάν. Κατά τη σύνοδο, που θα πραγματοποιηθεί από τις 9 μέχρι τις 13 Νοεμβρίου, αναμένεται πως θα συζητηθούν οι προσπάθειες διεξαγωγής ενός νέου γύρου παγκόσμιων εμπορικών συνομιλιών. Οι υπουργοί εμπορίου των χωρών-μελών του Οργανισμού δεν μπόρεσαν να συμφωνήσουν σ ένα νέο γύρο συνομιλιών κατά τη σύνοδο του 99 στο Σηάτλ, της πολιτείας Ουάσινγκτων, λόγω του ότι οι συζητήσεις διαταράχτηκαν από δηλώσεις κατά της παγκοσμιοποίησης.